Kindurnar Friðsemd, Sæný og Móða frá Þernunesi við Reyðarfjörð hafa nú bæst í hóp þeirra kinda sem bera sérstakt gen sem verndar sauðfé fyrir riðu. Alls hafa því níu slíkar kindur fundist á bænum.
Fleiri kindur sem bera verðmæta arfgerð, sem veitir vörn gegn riðu, hafa fundist. Þær eru nú orðnar níu talsins, allar á Þernunesi við Reyðarfjörð. Búast má við að þar fæðist allt að 40 lömb í vor sem bera arfgerðina.
Það þóttu stór tíðindi þegar svokölluð ARR-arfgerð fannst í fyrsta sinn í kindum hér á landi en hún er viðurkennd sem vörn gegn riðu hjá Evrópusambandinu. Ráðunautar voru úrkula vonar um að genið fyndist í íslenska stofninum og íhuguðu leit í grænlensku fé af íslenskum ættum, með innflutning erfðaefnis í huga. Um miðjan janúar bárust svo þau tíðindi að genið hefði fundist í sex kindum á bænum Þernunesi við Reyðarfjörð, meðal annars í hrútnum Gimsteini. Í framhaldinu voru tekin sýni úr 95 kindum á bænum til viðbótar. Nú er komið í ljósað þrjár þeirra bera genið. Steinn Björnsson er bóndi í Þernunesi.
Þetta eru eldri kindur, fæddar tvær 2014 og ein 2016 sennilega. Þeta gen hefur þá sjálfsagt verið í gamla stofninum á Þernunesi. (Og er þá búið að leita í flestöllum kindum hjá þér eða hvað?) Nei ekki öllum. Ætli það sé ekki búið að taka 110 sýni í heildina. En væntanlega verður nú leitað eitthvað meira í framhaldinu af því að finna þessar þrjár.
Til stendur að útbúa ræktunaráætlun, til að koma geninu frá Þernunesi inn í íslenska stofninn og gera víðtæka leit með um 20 þúsund sýnum frá búum um allt land. Á Þernunesi eru átta ær sem bera gegnið og þær skila af sér 16 lömbum í vor. Þá má búast við því að á milli 60 og 70 lömb til viðbótar komin undan hrútnum Gimsteini. Samkvæmt líkum má gera ráð fyrir að helmingur þeirra fái genið.

Kindurnar Friðsemd, Sæný og Móða frá Þernunesi við Reyðarfjörð hafa nú bæst í hóp þeirra kinda sem bera sérstakt gen sem verndar sauðfé fyrir riðu. 